উপস্থিত বুদ্বির জেরে নারী পাচারকারীদের হাত থেকে রক্ষা পেলেন দক্ষিণ ২৪ পরগনার জয়নগরের এক গৃহবধূ। ওই গৃহবধূকে দশ দিন ধরে আটকে রেখে মুম্বইয়ে পাচার করার আগেই গ্রেফতার হল অভিযুক্ত নারী পাচারকারীও। ঘটনাটি ঘটেছে দক্ষিণ ২৪ পরগনার বাগমারি গ্রামে। ঘটনায় গ্রেফতার হয়েছে অভিযুক্ত মির্জা মোল্লা। ধৃতকে বুধবার বারুইপুর মহকুমা আদালতে তোলা হয়। অন্য দিকে উদ্ধার হওয়া গৃহবধূকে ম্যাজিস্ট্রেটের কাছে গোপন জবানবন্দি দিতে পাঠিয়েছে পুলিশ।          
আরও পড়ুন
গর্ভবতীকে ধর্ষণ, অভিযুক্ত সরকারি হাসপাতালের চিকিৎসক, দেখুন ভিডিও
পাকিস্তান বেড়াতে গিয়ে বিপত্তি। মাথায় বন্দুক ঠেকিয়ে ভারতীয় তরুণীকে বিয়ে করল যুবক   
পুলিশ সূত্রে জানা গিয়েছে, জয়নগর থানার কিল্লা-দুর্গানগর গ্রামের বাসিন্দা ওই মহিলা অত্যন্ত দরিদ্র পরিবারের বধূ। স্বামীর উপার্জন সামান্যই। অর্থের অভাবে তিন বছরের কন্যাসন্তানের লালন-পালনও ঠিকমতো হচ্ছিল না। মাস তিনেক আগে ওই মহিলার মোবাইলে হঠাতই একটি মিসড কল আসে। পরে সেই নম্বর থেকে বেশ কয়েক বার ফোনও আসে এবং কথায় কথায় মহিলার বন্ধুত্ব তৈরি হয় মির্জা মোল্লার সঙ্গে। মির্জা মোল্লা নিজের প্রকৃত পরিচয় গোপন রেখে জানায়, সে মুম্বইয়ের একটি মোবাইলের দোকানের মালিক। এ-ও জানায় যে, বধূ চাইলে মুম্বইয়ের একটি নামজাদা মোবাইল কোম্পানিতে তাঁকে মাসিক ২৫ হাজার টাকা মাইনের চাকরি পাইয়ে দিতে পারে সে। মহিলা সম্মত হন। দিন দশেক আগে মির্জার সঙ্গে নিজের মেয়েকে নিয়ে বাড়ি থেকে বেরিয়ে আসেন মহিলা। এর পর তাঁকে মুম্বইয়ে নিয়ে যাওয়ার পরিবর্তে জয়নগরের বাগমারি গ্রামের একটি পরিত্যক্ত ঘরে আটকে রাখে মির্জা। সেই সময় দিনের পর দিন তাঁকে জোর করে ধর্ষণ করে মির্জা। মহিলা প্রতিবাদের চেষ্টা করলে মির্জা তাঁর মেয়ের ক্ষতি করার ভয় দেখাতো বলে জানা গিয়েছে। এর পর মির্জা ওই মহিলাকে মু্ম্বইয়ের পতিতাপল্লিতে বিক্রি করে দেওয়ার পরিকল্পনা করে। গত মঙ্গলবার সেই বিষয়ে নিজের এক শাগরেদের সঙ্গে আলোচনায় বসে সে। সেই আলোচনা নিজের ঘর থেকে শুনে ফেলেন মহিলা। জানতে পারেন, তাঁকে এক লক্ষ টাকার বিনিময়ে বিক্রি করার পরিকল্পনা করছে মির্জা। সেই সময়েই রুখে দাঁড়াবেন বলে স্থির করেন মহিলা। 
পাহারায় ফাঁক পেয়ে নিজের ঘর থেকে বেরিয়ে চিৎকার করতে করতে দৌড়তে থাকেন মহিলা। তাঁকে পালাতে দেখে মির্জা ও তার সঙ্গীও ধাওয়া করে তাঁকে। মহিলার চিৎকার শুনে গ্রামবাসীরা ঘর থেকে বেরিয়ে এসে ধরে ফেলে মির্জাকে। তার সঙ্গী অবশ্য পালিয়ে যেতে সক্ষম হয়। খবর যায় জয়নগর থানায়। 
পুলিশ এসে মহিলাকে উদ্ধারের পাশাপাশি মূল অভিযুক্ত মির্জাকে গ্রেফতার করে। ঘটনার তদন্ত শুরু করেছে পুলিশ।